Diari Oficial de la Generalitat Valenciana


Sumari del DOGV 7034, del 29-05-2013 (2013/5505)

RESOLUCIÓ de 23 de maig de 2013, de la directora general del Secretariat del Consell i Relacions amb les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del memoràndum d'entesa entre el Ministeri de Salut de la República de Costa Rica i la Generalitat, per a la cooperació científica i tècnica en la lluita contra el càncer.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7034

Data del DOGV
:   29-05-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/5505


Data del document
:   23-05-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 23 de maig de 2013, de la directora general del Secretariat del Consell i Relacions amb les Corts, de la Conselleria de Presidència i Agricultura, Pesca, Alimentació i Aigua, per la qual es disposa la publicació del memoràndum d'entesa entre el Ministeri de Salut de la República de Costa Rica i la Generalitat, per a la cooperació científica i tècnica en la lluita contra el càncer. [2013/5505]  
El Ministeri de Salut de la República de Costa Rica i la Generalitat han subscrit, després de la tramitació prèvia reglamentària, el 7 de gener de 2013, un memoràndum d'entesa, per a la cooperació científica i tècnica en la lluita contra el càncer.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat memoràndum, que ha quedat inscrit en el Registre de Convenis de la Generalitat amb el número 471/2013, i que figura com a annex d'esta resolució.  
  
València, 23 de maig de 2013.- La directora general del Secretariat del Consell i Relacions amb les Corts: Marta Martí Arador.  
  
  
Memoràndum d'entesa entre el Ministeri de Salut de la República de Costa Rica i la Conselleria de Sanitat de la Generalitat Valenciana - Espanya, per a la cooperació científica i tècnica en la lluita contra el càncer  
  
València, 7 de gener de 2013  
  
Reunits  
Els qui subscriuen ací, Daisy María Corrales Díaz, major, casada, metgessa cirurgiana, màster en Administració de Servicis de Salut, portadora de la cèdula d'identitat número 1-0412-0727, veïna de Zapote, en la condició de ministra de Salut, segons consta en el nomenament efectuat per mitjà de l'Acord presidencial número 350-P, de 19 d'agost de 2011, publicat en La Gaceta número 170, de 5 de setembre de 2011.  
  
El conseller de Sanitat de la Generalitat, Manuel Llombart Fuertes, d'acord amb el que establixen els articles 27 i 28 de la Llei 5/1983, de 30 de desembre, del Consell, en relació amb els articles 2 i 4 del Reglament Orgànic i Funcional de la Conselleria de Sanitat, aprovat pel Decret del Consell 120/2007, de 27 de juliol, i especialment autoritzat per a la firma d'este conveni per l'Acord del Consell de 4 de gener de 2013.  
En nom i representació de les dos entitats i reconeixent-se recíprocament les parts capacitat d'obrar i obligar-se, en virtut de la representació que tenen,  
  
Exposen  
  
I. Que la competència rectora del Ministeri de Salut de Costa Rica ha de conduir a l'articulació, l'enfortiment i la modernització de les polítiques, la legislació, els plans, els programes i els projectes, així com la mobilització i la sinergia de les forces socials, institucionals i comunitàries que impacten en els determinants de la salut de la població.  
  
II. Que sobre la base plantejada en el Model Conceptual i Estratègic del Rectorat de la Producció Social de la Salut, es fa necessari un canvi de paradigma que permeta avançar de l'atenció de la malaltia cap a la promoció de la salut, posicionar la salut com a valor social i dirigir i conduir les intervencions dels actors socials cap a la vigilància i el control dels determinants de la salut, amb equitat i basats en evidència.  
  
  
III. Que el càncer de mama és el càncer més freqüent en incidència i mortalitat en dones en Costa Rica i un dels més freqüents en el món.  
  
IV. Que hi ha evidència que la mamografia és l'únic mètode de tamisatge que ha demostrat una disminució en la mortalitat per este càncer.  
  
V. Que hi ha evidència que la detecció primerenca millora les opcions de tractament per a les pacients i augmenta, així, la probabilitat de curació.  
  
VI. Que els programes de tamisatge de càncer de mama amb mamografia s'inicien en pacients entre els 40 i 50 anys i fins als 70 anys.  
  
  
VII. Que es vol obtindre una reducció del 30 per cent en la mortalitat per càncer de mama amb este programa.  
  
VIII. Que s'han creat 23 clíniques de mama a nivell nacional per a enfortir el diagnòstic i el maneig de les pacients amb càncer de mama.  
  
  
IX. Que a la Comunitat Valenciana (Espanya) es porta a terme el Programa de Diagnòstic Precoç del Càncer de Mama des de l'any 1992. Este programa ha aconseguit uns indicadors de qualitat adequat, ha contribuït a la detecció primerenca del càncer de mama en eixa comunitat i previsiblement a la disminució de la mortalitat per esta causa.  
  
  
X. Que alguns dels col·laboradors del Programa de Detecció Precoç de Càncer de Mama de la Comunitat Valenciana han contribuït en l'assessoria per a la creació del Programa de Detecció Precoç de Càncer de Mama «Fes-te una mamografia» a Costa Rica.  
  
XI. Que el càncer ha sigut declarat d'interés i prioritat institucional de la Caja Costarricense de Seguro Social por la Junta Directiva en la sessió número 8317, de 22 de gener de 2009.  
  
XII. Que el 30 de setembre de 2010 es va firmar entre el Ministeri de Salut de la República de Costa Rica i la Conselleria de Sanitat de la Generalitat Valenciana - Espanya un memoràndum d'entesa per a la cooperació científica i tècnica en la planificació, l'avaluació, la formació i la investigació per a la prevenció, el diagnòstic i el tractament del càncer.  
  
XIII. Els compareixents estan interessats a renovar està cooperació científica i tècnica per al control del càncer i especialment en el desenrotllament d'un pla nacional de detecció precoç en càncer de mama a Costa Rica, i a este efecte acorden subscriure un memoràndum d'entesa o conveni de cooperació de conformitat amb les següents  
  
  
Clàusules  
  
Primera. Objecte del memoràndum  
L'objecte d'este memoràndum d'entesa és promoure la cooperació científica i tècnica entre el Ministeri de Salut de la República de Costa Rica i la Conselleria de Sanitat de la Generalitat Valenciana (Espanya) per a identificar i unir esforços de col·laboració, en atenció a les respectives àrees de la seua competència, específicament, en la lluita contra el càncer.  
Este memoràndum no incidix en la política exterior de l'Estat, ni origina responsabilitats o obligacions en concepte de «relacions internacionals».  
  
Segona. Propòsits del memoràndum  
1. Assessorament per a la planificació i l'avaluació dels programes de detecció precoç, desenrotllar programes formatius en les diferents matèries relacionades amb el diagnòstic precoç de distints tipus de càncer, col·laboració en la investigació en esta matèria en el marc de la cooperació entre el Ministeri de Salut de Costa Rica i la Conselleria de Sanitat de la Generalitat Valenciana (Espanya).   
2. Proveir el marc dins del qual es gesten i s'implementen activitats d'intercanvi d'informació especialitzada i especialista, així com en docència, investigacions científiques que es relacionen amb el Programa de Detecció Precoç del Càncer, entre estos el de mama. De la mateixa manera involucrar professionals de les parts per a l'elaboració d'un pla nacional contra el càncer de mama a Costa Rica.  
3. Realitzar intercanvi de professionals per a millorar la qualitat científica del Programa de Detecció Precoç del Càncer de Mama, així com qualsevol altre projecte orientat a millorar les condicions del càncer a la República de Costa Rica.   
  
Tercera. Altres col·laboracions  
El Ministeri de Salut de la República de Costa Rica i la Conselleria de Sanitat de la Generalitat Valenciana (Espanya) realitzaran esforços per a identificar nous aspectes i mètodes de col·laboració per a afavorir les metes i els objectius d'interés comú. Estes noves col·laboracions seran modificacions d'este memoràndum i hauran de complir el que establix l'article 6.2 del Decret 20/1993, de 8 de febrer, Diari Oficial de la Generalitat Valenciana número 1968, del Govern Valencià.  
  
  
Quarta. Inexistència d'exclusivitat  
Este memoràndum no limita la capacitat del Ministeri de Salut de la República de Costa Rica i la Conselleria de Sanitat de la Generalitat Valenciana (Espanya) d'efectuar acords semblants amb alguna altra institució que perseguisquen els mateixos fins, iguals o semblants als acordats en este conveni.  
  
Quinta. Import econòmic  
Este memoràndum no suposarà ingrés ni gasto pressupostari per a la Conselleria de Sanitat de la Generalitat Valenciana ni per al Ministeri de Salut de la República de Costa Rica.  
L'aplicació i execució d'este memoràndum, inclosos tots els actes jurídics que puguen dictar-se com a desplegament o execució, no podrà tindre cap incidència en la dotació de tots i cada un dels títols de gasto assignats a la Conselleria de Sanitat en la data de subscripció d'este, i, en tot cas, haurà de ser atesa amb els mitjans personals i materials de la conselleria competent per raó de la matèria.  
  
  
Sexta. Comissió de seguiment  
Per al seguiment de les activitats d'este memoràndum, les parts constituiran una comissió mixta de seguiment. La comissió esmentada estarà constituïda per dos persones en representació del Ministeri de Salut de la República de Costa Rica, una de les quals haurà de correspondre a les Oficines de Cooperació i Assumptes Internacionals, i dos persones en representació de la Conselleria de Sanitat de la Generalitat Valenciana (Espanya), una de les quals haurà de correspondre al Servici del Pla Oncològic com a facilitadors de la coordinació i del seguiment del memoràndum esmentat.  
  
Sèptima. Règim Jurídic  
Les dos parts es comprometen a resoldre amistosament les diferències que pogueren suscitar-se en l'aplicació d'este memoràndum, a través de la comissió mixta de seguiment prevista en la clàusula sexta. Si no n'hi ha, les possibles diferències o controvèrsies a què puga donar lloc l'aplicació o la interpretació d'este conveni, seran resoltes per un funcionari nomenat pel Ministeri de Salut de la República de Costa Rica i un representant de la Conselleria de Sanitat de la Generalitat Valenciana (Espanya) per mitjà de comunicació escrita dels criteris en un termini de 30 dies.  
  
Octava. Causes d'extinció  
Seran causes d'extinció d'este memoràndum:  
a) L'incompliment manifest de les obligacions assumides per qualsevol de les parts.  
b) L'acord mutu de les parts.  
c) La denúncia expressa d'una de les parts, amb previ avís per escrit, com a mínim, de tres mesos.  
d) La desaparició de les circumstàncies que van donar origen a este.  
  
Novena. Duració del memoràndum  
La vigència d'este memoràndum de cooperació comprendrà tres anys des del dia de la subscripció i es prorrogarà per acord de les dos parts per períodes iguals, excepte denúncia expressa per qualsevol de les parts, amb una antelació de tres mesos abans de l'acabament de cada una de les pròrrogues.  
  
Com a prova de conformitat, es firma el present document, per triplicat exemplar, al lloc i en la data abans indicada.  
  
Pel Ministeri de Salut de la República de Costa Rica: Daisy María Corrales Díaz.  
Per la Conselleria de Sanitat: Manuel Llombart Fuertes.